FI Euroopan unionin virallinen lehti CE 84/261

(2004/C 84 E/0309)

KIRJALLINEN KYSYMYS E-3968/03

esittäjä(t): Amalia Sartori (PPE-DE) komissiolle

(5. tammikuuta 2004)

Aihe: Euroopan laajuinen liikenneverkko

Komission äskettäin laatimissa asiakirjoissa (vrt. komission ehdotus 1. lokakuuta 2003 (1)) yhteisön suuntaviivoista Euroopan laajuisen liikenneverkon kehittämiseksi ja tämän verkon rahoittamisesta kannatetaan sitä, että Triesten ja Divacan välistä rautatieosuutta, joka on osa yhteisön hanketta nro 6 (rautatiereitti Lyon—Trieste/Capodistria—Ljubljana—Divaca—Budapest), ei pidetä rajanylittävänä osuutena.

Yhteisön suuntaviivojen mukaan vain rajanylittäviksi yksilöidyt hankkeet voivat saada yhteisön osarahoitusta vakuudetta 30 prosenttia hankkeen kustannuksista, ja näin ollen Triesten ja Divacan välinen osuus jäisi vaille tätä yhteisön rahoitustukea, jos kyseinen kanta vahvistetaan.

Koska kyseessä on laajamittainen hanke, joka ylittää Italian ja Slovenian välisen rajan, Euroopan unionin rahoitus on välttämätöntä. Päätös olla pitämättä sitä rajanylittävänä osuutena saattaisi vaarantaa unionin koko rahoitustuen hankkeelle, mikä vahingoittaisi Italian etuja.

Onko totta, että Triesten ja Divacan välinen rautatieosuus ei voi saada yhteisön osarahoitusta vakuudetta 30 prosenttia hankkeen kustannuksista toisin kuin ensisijaisen hankkeen nro 17 kansainväliset osuudet rautatiereitillä Pariisi—Strasbourg—Stuttgart—Wien—Bratislava? Jos on, niin miksi?

Loyola de Palacion komission puolesta antama

yhteinen vastaus

kirjallisiin kysymyksiin E-3900/03 ja E-3968/03

(17. helmikuuta 2004)

Edistääkseen kestävää liikkuvuutta laajentuneessa unionissa komissio antoi 1. lokakuuta 2003 ehdotuksen Euroopan laajuisen liikenneverkon (TEN-T) kehittämistä koskevien yhteisön suuntaviivojen tarkistamisesta. Komission ehdotuksessa määriteltiin 29 ensisijaista hanketta, joista liikenneneuvosto pääsi poliittiseen sopimukseen 5. joulukuuta 2003. Komission ehdotuksessa noudatetaan pääpiirteittäin Van Miertin johtaman korkean tason työryhmän suosituksia. Työryhmä tutki mahdollisuutta ottaa Triesten ja Ljubljanan välille rakennettava suurnopeusrata (Trieste—Divaèa) mukaan ensisijaisiin hankkeisiin. Työryhmä tuli siihen tulokseen, että uuden osuuden ottaminen osaksi yhteisön ensisijaista hanketta nro 6 (eli Lyon—Trieste/Koper—Ljubljana—Divaca—Budapest-osuudella kulkevaa suurnopeusjunien ja yhdistettyjen kuljetusten rataa) on tässä vaiheessa ennenaikaista.

Komissio haluaa kuitenkin muistuttaa, että vaikka Trieste—Divaèa-rataa ei ole 1. lokakuuta 2003 tehdyssä komission ehdotuksessa sisällytetty ensisijaiseen hankkeeseen nro 6, rata mainittiin vuonna 1996 vahvistetuissa TEN-T-suuntaviivoissa (rautatieosuus) yhteistä etua koskevana hankkeena (ks. yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehty parlamentin ja neuvoston päätös N:o 1692/96/EY (2)). Suuntaviivojen tarkistusehdotuksessa koko rata vahvistettiin yhteistä etua koskevaksi hankkeeksi. Jos kyseistä osuutta koskevat tutkimukset täyttävät Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä 18. syyskuuta 1995 annetussa neuvoston asetuksessa (EY) N:o 2236/95 (3) säädetyt edellytykset, niille voidaan myöntää TEN-T-määrärahoista rahoitusta, jonka osuus on enintään 50 prosenttia tutkimusten kokonaiskustannuksista.

(1) KOM(2003) 564 lopullinen, 1. lokakuuta 2003.

(2) EYVL L 228, 9.9.1996.

(3) EYVL L 228, 23.9.1995.